Prospèr Estieu

Prospèr Estieu (Fendelha, Lauragués, 7 de julhet de 1860 - Pàmias, 11 de decembre de 1939) foguèt un escrivan, jornalista e subretot poèta occitan, activitats que portèt a mai de sa profession de regent. Es un personatge fòrça important dins la recuperacion de la grafia occitana modèrna qu'es a partir de son escritura e d'Antonin Perbòsc que s'establiguèron las fondamentas de la grafia elaborada e divulgada per Loís Alibèrt mai tard.

 Biografia 

Prospèr Estieu nasquèt a Fendelha en 1860 dins una familha pagesa paura de Lauragués. Anèt al collègi a Castèlnòu d'Arri puèi al petit seminari de Carcassona abans de dintrar a l'Escòla Normala de la vila. De jove fondèt una revista de poesia Poésie moderne que i collaborava amb son amic August Forès. Trabalhava coma regent dempuèi 1879. En 1892 creèt l'Escòla Audenca a Carcassona. Fondèt tanben la revista Montsegur. Amb lo catalan Josep Aladern foguèt codirector de la revista Occitania.

Son òbra coneguèt una influéncia fòrta del romantisme e subretot de las òbras de Victor Hugo. La reforma ortografica que prepausèt amb Perbòsc s'enfrontèt a una oposicion ostila del felibritge provençal.
Prenguèt sa retirada a Castèlnòu d'Arri en 1923 e ailà creèt los Grilhs del Lauragués. Demest sas autras contribucions a la causa occitana cal citar la creacion del Coletge d'Occitania en 1927.

 Òbras 

 Lou Terradou, Sounets lengodoucians (1895)
 Bordons pagans (1899)
 Bordons Biblics 
 Flors d'Occitania (1906)
 La Canson Occitana (1908) 
 Lo Romancero Occitan (1912)
 Lo Flahut Occitan (1926)
 Las Oras Cantairas (1931)

 Ligams extèrnes 
 Lou Terradou a Archive.org

Categoria:Naissença en 1860
Categoria:Naissença dins Aude
Categoria:Decès en 1939
Categoria:Escrivan lengadocian
Categoria:Escrivan occitan del sègle XX
Categoria:Istorian del catarisme